Right2Know: ‘Hlaudi en Muthambi moet gaan’Faith Muthambi. Foto: GCIS Die Right2Know (R2K)-veldtog het die SAUK se raadsvoorsitter en uitvoerende bestuur daarvan beskuldig dat hulle probeer om die ondersoek na die bevoegdheid van die SAUK-raad te ontspoor. Maroela Media het vroeër berig ŉ dagvaarding is vir die voorsitter van die SAUK-raad, Mbulaheni Maguvhe, uitgereik om voor die ad hoc-komitee te verskyn wat aangestel is om die bevoegdheid van die raad te ondersoek. Maguvhe het Woensdag uit die sitting van die komitee gestap en Donderdag nie weer opgedaag om komiteelede se vrae te beantwoord nie. Die SAUK-bestuur het ook geweier om dokumente wat betrekking het op die ondersoek aan die komitee te verskaf, omdat die uitsaaier beweer het dit is “kommersieël sensitief” en sommige van die dokumente het weggeraak. R2K het in ŉ verklaring gesê dit is geen wonder Maguvhe en ander lede van die SAUK-bestuur het uit die sitting gestap nie, aangesien verskeie getuies “skokkende voorbeelde van wanbestuur, bedrog en politieke inmenging by die SAUK” aan die lig gebring het. “Die vlak van inmenging deur Faith Muthambi, [minister van kommunikasie], is geopenbaar toe Vusi Mavuso, voormalige uitvoerende hoof, getuig het hoe die minister Hlaudi Motsoeneng se onwettige aanstelling op die raad deurgedruk het. Sy het getuig hoe sy dreigemente van SAUK-personeel ontvang het omdat sy voor die komitee verskyn en hoe sy geteister en geboelie word deur Motsoeneng. In die lig van wat met die SAUK8 gebeur het, is dit net ŉ bewys van hoe ver die mafia-taktieke in die SAUK ingesypel het onder Hlaudi se mag,” lui die verklaring. R2K sal Woensdag sy voorlegging aan die komitee lewer en weereens beklemtoon die openbare uitsaaier moet onafhanklik, geloofwaardig en goed bestuur word. “Die eenmanraad moet ontbind word. Hlaudi moet gaan. Faith Muthambi moet afgedank word omdat sy die onafhanklikheid van die openbare uitsaaier ondermyn. En van daar af kan Suid-Afrika begin om ŉ ware openbare uitsaaier te bou, wat die behoeftes van die mense dien.” Lees alle vorige berigte oor die SAUK op Maroela Media.